നിര്ദ്ധന കലാകാരന്മാര്ക്ക് പുനരധിവാസം: കലാഗ്രാമം പദ്ധതിയുമായി ഗാന്ധിഭവന് 31ന് മന്ത്രി സജി ചെറിയാന് ഉദ്ഘാടനം ചെയ്യും കൊല്ലം: കേരള സാംസ്കാരിക വകുപ്പിന്റെ സഹകരണത്തോടെ പത്തനാപുരം ഗാന്ധിഭവന്റെ നേതൃത്വത്തില് സ്വന്തമായി വീടോ വസ്തുവോ ഇല്ലാത്ത പ്രൊഫഷണല് കലാമേഖലയില് ദുരിതമനുഭവിക്കുന്ന പത്ത് കലാകാരന്മാര്ക്ക് മൂന്ന് സെന്റ് വീതം ഭൂമി ദാനമായി നല്കുന്നു. പലരുടെയും സഹായത്തോടെ പത്തനാപുരം ഗാന്ധിഭവന് സമീപം വാങ്ങിയ വസ്തുവിലാണ് കലാകാരന്മാര്ക്ക് ജീവിതമൊരുങ്ങുന്നത്. പത്ത് കലാകുടുംബങ്ങള് അധിവസിക്കുന്ന ഗാന്ധിഭവന് കലാഗ്രാമത്തിന് ഇതോടെ തുടക്കമാകും. 31ന് രാവിലെ 11ന് പത്തനാപുരം ഗാന്ധിഭവനില് കൊവിഡ് മാനദണ്ഡം പാലിച്ച് നടക്കുന്ന ചടങ്ങില് മന്ത്രി സജി ചെറിയാന് കലാകാരന്മാര്ക്ക് വസ്തുവിന്റെ ആധാരം കൈമാറും. നാടകരംഗത്തെ പ്രതിഭകളായ കബീര്ദാസ്, ഷൈലജ, പുല്ലിച്ചിറ ബാബു, സുമിത്രാനന്ദന്, സ്റ്റെല്ലാ ജോണ്, കൊച്ചനിയന് ആത്മമിത്ര, കുമാരി സെബിന്, കൊല്ലം ശോഭന, കെ.പി.എ.സി അനിത, കാഥിക വൃന്ദാ പ്രദീപ് മൈലം സിസ്റ്റേഴ്സ് എന്നിവര്ക്കാണ് ആദ്യഘട്ടത്തില് ഗാന്ധിഭവന് കലാഗ്രാമത്തില് ഭൂമി ലഭിക്കുന്നത്. സര്ക്കാരുമായി ബന്ധപ്പെട്ട് ഇവര്ക്ക് ഭവനം നിര്മ്മിച്ച് നല്കാന് ഗാന്ധിഭവന് മുന്കൈയെടുക്കുമെന്നും കേരളത്തിലുടനീളം കലാഗ്രാമങ്ങള് സ്ഥാപിക്കുമെന്നും സെക്രട്ടറി ഡോ. പുനലൂര് സോമരാജന് അറിയിച്ചു.